Broj: 711-I-905-P-344-19/21-07-11

Zagreb, 19. ožujka 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Vinka Grgića, zastupnika u Hrvatskom saboru i gradonačelnika Grada Nova Gradiška do 22. listopada 2020.g.**,na 119. sjednici, održanoj 19. ožujka 2021.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnika Vinka Grgića, zastupnika u Hrvatskom saboru i gradonačelnika Grada Nova Gradiška do 22. listopada 2020.g., u odnosu na okolnosti da je u Gradu Novoj Gradiški i pravnim osobama kojima je Grad Nova Gradiška osnivač zaposlio niz osoba jer su kumski, rodbinski i prijateljski povezane s dužnosnikom, neće se pokrenuti, s obzirom da iz prikupljenih podataka i dokumentacije u predmetnim slučajevima nije utvrđeno da bi postupanjem ili propustom dužnosnika došlo do moguće povrede odredbi ZSSI-a.**

Obrazloženje

Protiv dužnosnika Vinka Grgića, zastupnika u Hrvatskom saboru i gradonačelnika Grada Nova Gradiška do 22. listopada 2020.g. podnesena je dana 28. studenog 2019.g. anonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-4006-P-344/19-01-2. Povodom navedene prijave otvoren je predmet broj P-344/19.

U prijavi se u bitnom navodi kako je dužnosnik Vinko Grgić zaposlio niz ljudi, po kumskim, rodbinskim i prijateljskim vezama. U prijavi se poimence navode određene osobe, zaposlene prema navodima iz prijave u Uredu Grada Nova Gradiška, zatim u ustanovama (Gradski muzej Nova Gradiška, Dječji vrtić Nova Gradiška) i trgovačkom društvu Industrijski park d.o.o.u vlasništvu Grada. Kod spominjanja navedenih osoba podnositelj uglavnom ne navodi u kojem su odnosu s dužnosnikom, dok za pojedine spominje kako su one iste stranačke pripadnosti kao i dužnosnik. U odnosu na osobu …………………., tajnicu u Savezu sportova Nova Gradiška navodi se kako je supruga gradonačelnikovog kuma i gradskog vjećnika ……….. ………... U konačnici se u prijavi navodi kako prijavljeni dužnosnik nastavlja sa sumnjivim zapošljavanjima na teret gradskog proračuna jer su na stranicama Grada Nova Gradiška objavljena dva nova natječaja za podvoditelja i referenta za europske fondove, a uposlenih za europske fondove ima već nekoliko u gradskoj firmi Industrijski park kao i u gradskim uredima.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, dok je podstavkom 3. propisano da su to i zastupnici u Hrvatskom saboru. Povjerenstvo je uvidom u Registar dužnosnika utvrdilo da je Vinko Grgić obnašao dužnost gradonačelnika Grada Nova Gradiška od 7. travnja 2016.g. do 28. svibnja 2017.g. te potom od 28. svibnja 2017.g. do 22. listopada 2010.g. Ujedno, od 2. srpnja 2019.g. Vinko Grgić obnaša dužnost zastupnika u Hrvatskom saboru. Stoga je povodom obnašanja navedenih dužnosti Vinko Grgić obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Povjerenstvo je tako izvršilo uvid u podatke Sudskog registra Trgovačkog suda u Osijeku – stalna služba u Slavonskom Brodu, u kojem je pod MBS: 050027790 upisana ustanova Dječji vrtić Nova Gradiška, kojoj su osnivač Nova Gradiška i još 6 jedinica lokalne samouprave. Navedena ustanova ima ravnatelja, koji zastupa ustanovu pojedinačno i samostalno. Nadalje, pod MBS: 050031632 upisana je ustanova Gradski muzej Nova Gradiška. Jedini osnivač je Grad Nova Gradiška, a ustanovu zastupa ravnateljica, pojedinačno i samostalno, imenovana Odlukom Gradskog vijeća Grada Nova Gradiška od 3. ožujka 2017.g. Pod MBS: 050039203 je upisano trgovačko društvo Industrijski park Nova Gradiška d.o.o., osnivača Grada Nova Gradiška. Navedeno društva ima tri člana Nadzornog odbora i Upravu, odnosno člana uprave, koji zastupa društvo pojedinačno i samostalno, temeljem odluke o imenovanju od 6. veljače 2019.g.

Povjerenstvo je potom zatražilo podatke o braku dužnosnika Vinka Grgića, kao i ……………….., za kojeg se u prijavi navodi kako je njegov kum. Uvidom u podatke o članovima Gradskog vijeća Grada nova Gradiška izvršena je usporedba OIB-a navedene osobe. Prema dostavljenim podacima od Matičnog ureda Nova Gradiška utvrđeno je kako dužnosnik Vinko Grgić i ……………….. nisu vjenčani kumovi, kao što se u prijavi navodi.

U konačnici, zatraženo je očitovanje i od Grada Nova Gradiška za osobe koje se u prijavi spominju. U očitovanju se navodi kako su u Gradu Nova Gradiška zaposleni: ………………. koja je primljena putem javnog natječaja objavljenog u Narodnim novinama, zatim …………………, primljen putem Sporazuma zaključenog između Ministarstva obrane i Grada Nove Gradiške premješten je u Grad Nova Gradiška na upražnjeno radno mjesto budući je službenik koji je bio zaposlen na tom radnom mjestu dao otkaz, ……………. - primljena putem javnog natječaja objavljenog u Narodnim novinama, …………….. - primljen putem javnog natječaja objavljenog u Narodnim novinama i ………………… - primljena putem javnog natječaja objavljenog u Narodnim novinama. U očitovanju se napominje kako je sva procedura natječaja provedena u skladu sa Zakonom.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da je član obitelji dužnosnika u ZSSI-a njegov srodnik po krvi u uspravnoj lozi. Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo utvrditi okolnosti iz koje proizlazi da je dužnosnik diskrecionom ocjenom unutar svojih nadležnosti koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana. Povredu članka 5. ZSSI-a dužnosnik bi pak počinio ako svojim postupanjem ili propustom ne bi zaštitio vlastitu vjerodostojnost, odnosno ako ne bi spriječio nastanak situacije u kojoj bi postojala opravdana percepcija da je javnu dužnost koristio za osobni probitak ili probitak osobe za koju se može smatrati da je s dužnosnikom interesno povezana.

U odnosu na zapošljavanja u Upravi Grada Nova Gradiška, Povjerenstvo ističe kako nije utvrđena osobna ili interesna povezanost dužnosnika Vinka Grgića sa zaposlenim osobama koji se u prijavi navode. Da bi Povjerenstvo utvrdilo da je dužnosnik u obnašanju dužnosti u odnosu na određenu osobu bio u sukobu interesa, odnosno da je u odnosu na tu osobu imao određeni privatni interes koji je pretpostavio javnom, potrebno je da se radi o osobi koja se po samom zakonu smatra s dužnosnikom povezanom osobom (članovi obitelji) ili da postoje druge okolnosti povodom kojih se može osnovano smatrati da je ta osoba s dužnosnikom interesno povezana, a koje u ovom postupku Povjerenstvo nije utvrdilo. Isto tako, nisu utvrđene okolnosti koje bi ukazivale na nepravilnosti pri zapošljavanju, pri čemu se napominje kako Povjerenstvo nije nadležno ispitivati samu zakonitost zapošljavanja, već pravilnost u navedenim postupcima može ispitivati samo u kontekstu moguće povrede ZSSI-a. Nadalje, zapošljavanja u ustanovama i trgovačkom društvu u vlasništvu Grada Nova Gradiška ovlaštene su provoditi osobe ovlaštene za zastupanje navedenih subjekata, u čemu dužnosnik kao predstavnik osnivača ne sudjeluje.

Također se ističe kako je Povjerenstvo kroz svoju dosadašnju praksu zauzelo stav da se članstvo dužnosnika i druge fizičke osobe u istoj političkoj stranci ili izbornoj koaliciji, samo po sebi, ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali samo ta okolnost nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Slijedom svega navedenog, Povjerenstvo nije steklo saznanja koja bi upućivala na moguću povredu odredbi ZSSI-a od strane dužnosnika Vinka Grgića te je donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Vinko Grgić, elektroničkom dostavom
2. Objava na internetskoj stranici Povjerenstva
3. Pismohrana